《同邹侍讲诸公游长春宫故址四首 其三》
明代·王直

飘飘上崇冈，游目眺西山。高山丽晴景，超然神虑闲。

群峰竞奔峭，历历纷上干。西连雁门阻，东瞰沧海湾。

信哉天地灵，万古开险艰。兴言展良游，缅邈不可扳。

但看芙蓉色，隐映青云间。灵踪良可感，览胜自忘还。

作者简介：（1379—1462）明江西泰和人，字行俭，号抑庵。永乐二年进士。选入翰林，读中秘书，寻入内阁，除修撰。历仕仁、宣二朝，迁少詹事兼侍读学士。在翰林二十余年，稽古代言编纂记注之事多出其手，与王英齐名，时有西王东王之说。英宗时拜吏部尚书，谏北征，不从。土木之变后，劝郕王(景帝)即位。自以不如于谦，每事推下之。帝易太子时，署名有难色，强而后可，终以为憾事。夺门变后，乞休。有《抑庵集》。